[pic] | KOMISIJA EVROPSKIH SKUPNOSTI |

Bruselj, 23.11.2006

COM(2006) 723 konč.

SPOROČILO KOMISIJE EVROPSKEMU PARLAMENTU, SVETU, EKONOMSKO-SOCIALNEMU ODBORU IN ODBORU REGIJ

Usmerjanje sistema za klic v sili (eCall) na pravo pot – akcijski načrt (Tretje sporočilo o varnosti vozil (eSafety))

SPOROČILO KOMISIJE EVROPSKEMU PARLAMENTU, SVETU, EKONOMSKO-SOCIALNEMU ODBORU IN ODBORU REGIJ

Usmerjanje sistema za klic v sili (eCall) na pravo pot – akcijski načrt(Tretje sporočilo o varnosti vozil (eSafety))

1. Uvod

Od leta 2001, ko je Komisija objavila Belo knjigo o evropski prometni politiki[1], se je število smrtnih žrtev na cestah v EU-25 zmanjšalo za več kot 17 %. Evropski akcijski program za varnost v cestnem prometu[2] in pobuda o varnosti vozil (eSafety) [3] sta precej vplivala na ta pozitiven trend, pričakuje pa se, da bosta srednjeročno še dodatno pripomogla k doseganju cilja, tj. prepolovitve smrtnih žrtev do leta 2010.

Vendar so glede na to, da je leta 2005 na cestah umrlo 41 600 oseb, več kot 1,7 milijona pa je bilo poškodovanih, ceste še vedno nevarne, zato so potrebna dodatna prizadevanja. Ocenjuje se, da bi lahko s popolno uveljavitvijo vseevropskega avtomobilskega klica v sili (eCall) v EU-25 preprečili do 2 500 smrtnih žrtev letno, poleg tega pa bi lahko zmanjšali resnost poškodb, družbi omogočili občutne prihranke pri stroških zdravstvene oskrbe in drugih stroških ter zmanjšali trpljenje ljudi[4].

Industrija in javni sektor sta v okviru pobude Inteligentni avtomobil [5] sodelovala pri načrtu uveljavitve , katerega cilj je popolna uveljavitev sistema eCall od leta 2009 dalje. Vendar pa ta načrt ni na pravi poti.

2. Usmerjanje sistema eCall na pravo pot

Prednosti sistema eCall so splošno priznane: državljani menijo, da je to eden najbolj zaželenih sistemov eSafety v avtomobilu, v nedavni raziskavi Eurobarometer[6] pa je več kot 70 % vprašanih odgovorilo, da bi sistem radi imeli v svojem naslednjem avtomobilu. Uveljavitev sistema eCall podpirajo industrija, Evropski parlament, Evropska komisija, organizacije uporabnikov in nekatere države članice.

Zaradi dolgotrajnega razvoja sistema in s tem povezanih stroškov potrebuje avtomobilska industrija zagotovilo, da bo potrebna infrastruktura v državah članicah pripravljena pred začetkom proizvodnje opreme za sistem eCall v avtomobilih[7]. Zavezo držav članic potrebujejo tudi drugi subjekti, zlasti telekomunikacijska industrija (operaterji mobilnih omrežij). Kljub temu je počasen napredek v nekaterih državah članicah, zlasti v večjih, ki so ključne za ohranjanje pripravljenosti v industriji, ogrozil izvedbo že dogovorjenega načrta uveljavitve.

Namen tega sporočila je, da se na podlagi doseženega napredka predstavijo ukrepi, ki so potrebni za razrešitev trenutnega zastoja, in da se sistem eCall usmeri na pravo pot . Predlagani sta dve vzporedni vrsti ukrepov: do sredine leta 2007 dobiti zavezo držav članic in do konca leta 2007 s pogajanji doseči dogovor z industrijo. Komisija bo poleg tega izvedla sveženj ukrepov za pospešitev uveljavitve sistema eCall.

3. Napredek pri izvajanju sistema eCall v Evropi

3.1 Napredek na evropski ravni

Od leta 2005 je upravljalna skupina eCall Driving Group dosegla velik napredek pri pripravi specifikacij, prikazu tehnologije in načrtovanju faze uveljavljanja. Ta skupina s 138 člani, ki predstavljajo vse zainteresirane strani, je pripravila in aprila 2006 objavila svoja končna priporočila [8]. Priporočila se nanašajo na zgradbo sistema eCall, zahteve za delovanje in opredelitev minimalnega sklopa podatkov[9], obravnava pa tudi vprašanja v zvezi s potrjevanjem in zasebnostjo. Priporočila so bila sprejeta na plenarnem zasedanju foruma eSafety dne 3. maja 2006. Ker vse države članice niso pravočasno podale svojih zavez, je bil načrt uveljavitve prestavljen za eno leto in je zdaj naslednji:

- vse ključne zainteresirane strani morajo podpisati Memorandum o soglasju, da bi lahko do konca leta 2006 dosegli napredek;

- popolna specifikacija sistema eCall in začetek razvoja do sredine leta 2007;

- obsežni preizkusi na terenu se morajo začeti izvajati na začetku leta 2008;

- države članice morajo svoje telefonske centrale za javno varnost (PSAP) nadgraditi do septembra 2009;

- sistem eCall se po 1. septembru 2010 kot standardna možnost uvede v vseh homologiranih vozilih.

[pic] Slika 1 : Dopolnjen načrt uveljavitve sistema eCall, ki ga je sprejel forum eSafety

Pomemben mejnik je bila tudi resolucija Evropskega parlamenta o sistemu eCall [10], ki jo je ta sprejel 27. aprila 2006 z veliko večino in se tako odzval na sporočilo Komisije „Zagotovitev sistema eCall državljanom“. Resolucija podpira izvajanje vseevropskega sistema eCall, v celoti podpira ukrepe Komisije in poziva vse zainteresirane strani, zlasti države članice, da izvedejo ukrepe, potrebne za takojšnjo uvedbo sistema eCall .

Inštitut za evropske telekomunikacijske standarde (ETSI) je na zahtevo Evropske komisije ter ob podpori telekomunikacijske in avtomobilske industrije tudi dosegel napredek pri opredeljevanju standardnega protokola za prenos minimalnega sklopa podatkov v sistemu eCall, ki naj bi bil v celoti pripravljen do aprila 2007.

Komisija je na podlagi sporočil o sistemu eCall in inteligentnem avtomobilu z več ukrepi podprla delo drugih zainteresiranih strani in pripomogla k sistemu eCall:

Ukrepi Komisije v podporo akcijskemu načrtu za sistem eCall Oktobra 2005 je organizirala dve srečanji na visoki ravni z državami članicami z namenom spodbujanja uporabe številke 112 in sistema eCall ter več srečanj strokovnjakov in dvostranskih srečanj. Februarja 2006 je ustanovila strokovno skupino za dostop v sili[11]; začela je raziskavo o organiziranosti služb držav članic za ukrepanje ob nesrečah (vključno s številkama 112, E112). Proti državam članicam je začela postopke za ugotavljanje kršitev, ker naj ne bi zagotavljale informacij o lokaciji klicatelja (12 postopkov proti Belgiji, Grčiji, Irski, Italiji, Cipru, Latviji, Litvi, Luksemburgu, Madžarski, Nizozemski, Portugalski in Slovaški). Julija 2006 je ustanovila neformalno strokovno skupino za telefonske centrale za javno varnost[12], ki obravnava posebna vprašanja, povezana s službami za ukrepanje ob nesrečah (112, E112 in eCall) in razširja najboljše prakse. Januarja 2006 je začela poglobljeno raziskavo (eImpact) o socialno-ekonomskih koristih inteligentnih sistemov za varnost vozil (vključno s sistemom eCall)[13]. Novembra 2005 je izdala zbirko orodij z vsemi ustreznimi informacijami, povezanimi s pobudo eCall, ki jo vzdržuje eSafetySupport[14]. Januarja 2006 je začela raziskavo Eurobarometer o pogledih državljanov na varnost v cestnem prometu in inteligentne sisteme za varnost vozil. Zagotovila je delovni program za standardizacijo IKT 2006, od ETSI (ETSI MSG, skupina za mobilne storitve) pa je zahtevala, da prednostno pripravi potrebne standarde za sistem eCall. Z državami članicami sodeluje pri iskanju rešitve glede varstva podatkov in zasebnosti (delovna skupina iz člena 29, ustanovljena z Direktivo 95/46/ES)[15]. S projektom GST Rescue je uspešno prikazala celotno verigo v sistemu eCall[16]. |

- 3.2 Napredek v državah članicah

Komisija je v sporočilu „Zagotovitev sistema za klic v sili (eCall) državljanom“ države članice povabila k spodbujanju uporabe številke 112 in informacij o lokaciji pri klicih iz mobilnih omrežij (E112) , kar je predpogoj za sistem eCall. Kot nadaljevanje tega sporočila je državam članicam na začetku leta 2006 poslala vprašalnik. Rezultati so pokazali, da se tehnična in organizacijska ureditev služb za ukrepanje ob nesrečah med državami članicami precej razlikuje, da so v številnih državah v praksi še vedno težave s pravilnim obravnavanjem klicev na številko 112, uporaba informacij o lokaciji pri klicih iz mobilnih omrežij pa deluje samo v 7 državah članicah (glejte tabelo 1). To jasno kaže, da so potrebni dodatni ukrepi , je pa tudi razlog za začetek postopkov za ugotavljanje kršitev proti nekaterim državam članicam.

V zvezi s sistemom eCall je sedem držav članic in dve pridruženi državi podpisalo Memorandum o soglasju za sistem eCall, medtem ko je preostalih trinajst začelo postopek za podpis (glej tabelo 1), pri tem pa so dosegle različen napredek. V nekaterih državah članicah, na primer na Nizozemskem, Portugalskem in v Združenem kraljestvu, je postopek že v naprednejši fazi, Nemčija pa je potrdila, da bo Memorandum podpisala v kratkem. V Franciji je bila oblikovana medresorska skupina, da bi skupaj z industrijo proučila uveljavitev sistema eCall, vendar obstoječa infrastruktura za nujne primere ni zadostna. Druge države članice kot razloge za pomanjkljiv napredek navajajo probleme v zvezi z institucijami, pristojnostmi in organizacijo. Šest držav članic (Belgija, Estonija, Latvija, Luksemburg, Poljska in Slovaška) ni poročalo o napredku. Tri države članice načrtujejo raziskave. Deset držav članic izvaja preizkuse ali to načrtuje, vključno z obsežnimi pilotnimi projekti. Sistem eCall bo začel delovati najprej na Nizozemskem, Finskem in Švedskem.

Država članica | Podpis Memoranduma o sistemu eCall | Stanje izvajanja |

E112[17] | eCall |

Belgija | ni poročila o napredku | ni na voljo | ni napredka |

Češka | postopek je začet | deluje („push“)[18] | načrtovani so preizkusi |

Danska | postopek je začet | deluje („push“) | načrtovani so preizkusi |

Nemčija | postopek je v naprednejši fazi | uveden („pull“) | načrtovani so preizkusi |

Estonija | ni poročila o napredku | uveden („pull“) | ni napredka |

Grčija | podpisan | načrtovan v letu 2006 | ni napredka |

Španija | postopek je začet | deluje[19] („push“) | razlika med regijami |

Francija | postopek je začet | uveden („push“) | začetek raziskave |

Irska | postopek je začet | uveden („pull“) | začetek raziskave |

Italija | podpisan | ni na voljo | načrtovani so preizkusi |

Ciper | podpisan | deluje („push“) | ni napredka |

Latvija | ni poročila o napredku | načrtovan v letu 2007 | ni napredka |

Litva | podpisan | ni na voljo | ni napredka |

Luksemburg | ni poročila o napredku | uveden („pull“) | ni napredka |

Madžarska | postopek je začet | načrtovan v letu 2006 | načrtovani so preizkusi |

Malta | postopek je začet | uveden („pull“) | začetek raziskave |

Nizozemska | postopek je v naprednejši fazi | načrtovan v letu 2007 | načrtovani so preizkusi, izvajanje je načrtovano |

Avstrija | postopek je začet | uveden („pull“) | načrtovani so preizkusi |

Poljska | ni poročila o napredku | ni na voljo | ni napredka |

Portugalska | postopek je v naprednejši fazi | ni na voljo | ni napredka |

Slovenija | podpisan | uveden („pull“) | ni napredka |

Slovaška | ni poročila o napredku | načrtovan v letu 2006 | ni napredka |

Finska | podpisan | deluje („push“) | preizkusna naprava deluje, načrtovani so preizkusi, izvajanje je načrtovano |

Švedska | podpisan | deluje („push“) | načrtovani so preizkusi izvajanje je načrtovano |

Združeno kraljestvo | postopek je v naprednejši fazi | deluje („push“) | načrtovani so preizkusi |

Norveška | podpisan |

Švica | podpisan |

Islandija | postopek je v naprednejši fazi |

Tabela 1: Stanje sistemov E112 in eCall v državah članicah in pridruženih državah, oktober 2006

4. Cilji in akcijski načrt

4.1 Kako je mogoče sistem eCall usmeriti na pravo pot?

Koristi sistema eCall so jasno pokazale številne raziskave, ki so bile opravljene pred kratkim[20]. Je eden najbolj učinkovitih varnostnih sistemov, ki ga je mogoče uveljaviti na kratek rok, podpirajo pa ga tudi udeleženci v cestnem prometu. Sistem eCall bo izboljšal celotno verigo reševanja; sporočil bo točno lokacijo nesreče ter zmanjšal zamik pri komuniciranju zaradi takojšnjega pošiljanja potrebnih informacij (t.i. minimalni sklop podatkov) najbližji telefonskih centrali za javno varnost in zaradi tega, ker bo operaterju v telefonski centrali omogočil, da službe za ukrepanje ob nesrečah takoj napoti na pravo lokacijo. Zahtevana natančnost informacij o lokaciji in potrebno pokritje pomenita uporabo globalne navigacijske satelitske storitve (GNSS), uporabo GPS, kmalu pa tudi evropskega sistema satelitske navigacije[21], ki bo omogočal še večjo točnost in razpoložljivost. Pričakuje se še, da bo napravo eCall skupaj z njenimi lokacijskimi in komunikacijskimi zmogljivostmi ter odprto sistemsko arhitekturo mogoče uporabiti tudi kot platformo za dodatne javne in komercialne storitve.

Vendar je bil načrt uveljavitve zaradi nezadostnega napredka že prestavljen za eno leto. Nekatere države članice svojim službam za ukrepanje ob nesrečah ne zagotavljajo potrebne infrastrukture , ki bi omogočila uporabo informacij o lokaciji pri klicih E112 ali pri avtomobilskem klicu v sili (eCall). Industrija bi morala nadaljevati svoje dejavnosti v smeri uveljavitve sistema eCall, evropske organizacije za standardizacijo (EOS) pa bi morale dokončati potrebne standarde.

Bistveno je, da države članice in industrija ob podpori Komisije sprejmejo potrebne dodatne ukrepe, s katerimi bi sistem eCall usmerile na pravo pot, da bi ga bilo leta 2010 mogoče uveljaviti. Komisija predlaga naslednji vrsti ukrepov:

1. ukrepi za spodbujanje držav članic k sodelovanju,

2. ukrepi za spodbujanje industrije k sodelovanju.

Komisija bo omenjeni vrsti ukrepov podprla s številnimi drugimi ukrepi za pospeševanje uveljavljanja vseevropske usklajene storitve eCall, nekatere od njih pa že izvaja.

4.2 Spodbujanje držav članic k sodelovanju

3. Države članice bi se morale zavezati k izvajanju vseevropskega sistema eCall, kot je opredeljen v končnem poročilu upravljalne skupine eCall Driving Group, in zlasti k načrtu njegove uveljavitve, ki med drugim poziva k takojšnjemu podpisu Memoranduma o soglasju o sistemu eCall, pripravi potrebne infrastrukture telefonskih central za javno varnost do sredine leta 2009 in izvedbi preizkusov na terenu, vključno z ocenjevanjem uspešnosti delovanja v obdobju 2007–2009.

4. Države članice bi morale nemudoma sprejeti potrebne ukrepe, da bi skupaj s Komisijo razrešile preostala pravna, tehnična in socialno-ekonomska vprašanja, ki ovirajo podpis Memoranduma o soglasju o sistemu eCall, in se zavezati, da se bodo držale naslednjega časovnega razporeda:

5. Memorandum o soglasju o sistemu eCall bo do sredine leta 2007 podpisalo 15 držav članic, vključno z Nemčijo, Francijo in Združenim kraljestvom;

6. Memorandum o soglasju o sistemu eCall bo do konca leta 2007 podpisalo več kot 20 držav članic.

7. Države članice si morajo še naprej prizadevati za izvedbo popolnoma delujočih storitev 112 in E112 v svojih državah, in sicer z zagotavljanjem, da operaterji mobilnih omrežij (OMO) telefonskim centralam za javno varnost samodejno posredujejo informacije o lokaciji, da so klici na številko 112 ustrezno preusmerjeni in obravnavani ter da so telefonske centrale za javno varnost nadgrajene tako, da lahko obdelujejo informacije o lokaciji iz sistemov E112 in eCall.

8. Države članice morajo zato strokovno skupino za dostop v sili podpreti pri opredeljevanju skupnih evropskih zahtev za preusmerjanje in obravnavanje klicev v sili, obravnavanje klicev v sili iz mobilnih terminalov brez kartice SIM, zagotavljanje ustrezne jezikovne podpore, dolgoročneje pa tudi za obravnavanje klicev v sili z VoIP in obravnavanje klicev v sili za ljudi s posebnimi potrebami.

9. Države članice morajo pripraviti podrobna pravila, po katerih bodo operaterji mobilnih omrežij izvedli zgornje rešitve, povezane s preusmerjanjem klicev, prenosom informacij o lokaciji in obravnavanjem klicev iz terminalov brez kartice SIM.

10. Države članice morajo v okviru strokovne skupine za dostop v sili sodelovati z evropskimi organizacijami za standardizacijo pri pripravi svežnja standardov, ki bodo omogočali enotno obravnavanje komuniciranja v sili, vključno s sporočanjem lokacije.

11. Države članice morajo podpreti predlog Komisije, da se ustanovi neformalna strokovna skupina za telefonske centrale za javno varnost, in sicer tako, da zagotovijo strokovnjake in prispevajo k delu, ki ga opravi na področju opredeljevanja ustreznih postopkov za pridobitev potrebnih informacij, povezanih z nesrečami (tj. opredelitev mehanizma skupnega dostopa do zbirk podatkov o VIN[22]), reševanja vprašanj v zvezi z obravnavanjem neprimernih klicev, optimizacije dela telefonskih central za javno varnost in izmenjave najboljših praks.

12. Države članice morajo delovno skupino iz člena 29 podpreti pri prizadevanjih za iskanje rešitve na področju obdelave podatkov v sistemu eCall, s čimer se hkrati zagotavljata varnost in zaščita posameznika ter varujejo njegova zasebnost in osebni podatki.

4.3 Spodbujanje industrije k sodelovanju

13. Industrija se mora zavezati k izvajanju vseevropskega sistema eCall, kot je opredeljen v končnem poročilu upravljalne skupine eCall Driving Group, in zlasti k načrtu uveljavitve tega sistema, ki med drugim poziva, da se razvoj začne do sredine leta 2007, da se izvajajo preizkusi na terenu, vključno z ocenjevanjem uspešnosti delovanja v obdobju 2007–2009, in da se od leta 2010 v vseh vozilih uvede sistem eCall kot standardna možnost.

14. Komisija bo z združenji ACEA, JAMA in KAMA na začetku leta 2007 začela pogajanja o prostovoljnem sporazumu glede uvedbe avtomobilske naprave eCall[23] v vsa homologirana vozila od 1. septembra 2010 dalje.

15. Avtomobilska industrija mora sodelovati s Komisijo pri opredeljevanju pogojev prostovoljnega sporazuma, da bo pogajanja mogoče končati do konca leta 2007.

16. Komisija bo Svetu in Evropskemu parlamentu ob koncu leta 2007 poročala o izidu pogajanj, na podlagi tega izida pa bo sklenila prostovoljni sporazum, ki bo vključeval tudi mehanizem za spremljanje, ali pa bo predlagala dodatne ukrepe.

17. Industrija se mora zavezati, da bo upoštevala priporočila, ki jih je predlagala delovna skupina iz člena 29[24], da se zagotovi zadostno varstvo zasebnosti in osebnih podatkov državljanov.

18. Avtomobilska in telekomunikacijska industrija mora evropske organizacije za standardizacijo še naprej podpirati pri dokončnem oblikovanju standardov, potrebnih za vseevropsko storitev eCall.

4.4 Pospeševanje uveljavitve

19. Komisija bo strokovno skupino za dostop v sili, strokovno skupino za telefonske centrale za javno varnost in delovno skupino iz člena 29 podpirala pri prizadevanjih za rešitev, ki bo omogočila uveljavitev sistema eCall.

20. Komisija bo v sklopu tekočega pregleda regulativnega okvira za elektronske komunikacije[25] obravnavala dopolnitev določb direktive o univerzalnih storitvah, da se zagotovi razpoložljivost informacij o lokaciji klicatelja službam za ukrepanje ob nesrečah, z določbami o zaračunavanju informacij o lokaciji.

21. Komisija bo, po potrebi tudi s pooblastili, podpirala evropske organizacije za standardizacijo (ETSI, CEN) pri razvoju standardov v zvezi s prenosom minimalnega sklopa podatkov (MSP) v telekomunikacijskih omrežjih, protokolom in vsebino MSP, postopki potrjevanja in telekomunikacijskimi omrežji – vmesnik za telefonske centrale za javno varnost.

22. Komisija bo v okviru pobude Inteligentni avtomobil še naprej podpirala načrt uveljavitve sistema eCall:

23. Komisija bo podpirala ukrepe za ozaveščanje javnosti, medijske kampanje in izobraževanje uporabnikov o koristih sistema eCall. Zlasti bo podpirala kampanje platforme eSafety Aware Platform[26].

24. Komisija bo s financiranjem raziskav in tehnološkega razvoja, povezanih s prednostno nalogo IKT v 7. okvirnem programu in programu za konkurenčnost in inovacije (PKI), podpirala preizkuse delovanja sistema eCall na terenu, pri čemer se bo osredotočila na obsežne preizkuse, ki bodo vključevali oceno učinka koristi in sprejemanja s strani uporabnikov.

25. Komisija bo avtomobilsko, telekomunikacijsko in zavarovalno industrijo ter države članice in druge zainteresirane strani podpirala pri razvijanju pozitivnih poslovnih vidikov sistema eCall, vključno z oceno uporabe spodbud.

5. Zaključki

Čeprav je število tragičnih nesreč na cestah še vedno visoko, morajo biti vse strani, povezane z varnostjo v cestnem prometu, pripravljene na sodelovanje, da bi lahko čim prej uveljavili varnostne sisteme, ki lahko ublažijo posledice poškodb, ki jih take nesreče povzročajo. Raziskave kažejo, da je sistem eCall eden najbolj učinkovitih in cenovno dostopnih avtomobilskih varnostnih sistemov, ki jih je mogoče uveljaviti v kratkem času. Velika večina uporabnikov se zaveda njegovih koristi in ga želi imeti v svojem naslednjem vozilu. Industrija je pri razvoju potrebnih specifikacij sodelovala z drugimi zainteresiranimi stranmi v upravljalni skupini eCall Driving Group. Evropski parlament je projekt v celoti podprl. Zdaj je čas, da države članice sprejmejo zavezo in za svoje službe za ukrepanje ob nesrečah pripravijo potrebno infrastrukturo. S tem bo sistem eCall mogoče usmeriti na pravo pot, industrija pa ga bo lahko od leta 2010 dalje vpeljala v vsa vozila. Nestrpno pričakujemo, da bomo lahko vsako leto rešili 2 500 življenj.

PRILOGA 1: POJMOVNIK

112 | Enotna evropska številka za klic v sili, ki je bila uvedena s Sklepom Sveta 91/396/EGS |

ACEA | Združenje evropskih proizvajalcev avtomobilov (Association des Constructeurs Européens d'Automobiles) |

CEN | Evropski odbor za standardizacijo (Comité Européen de Standardisation) |

E112 | Klic v sili, razširjen z informacijami o lokaciji. Direktiva o univerzalnih storitvah zahteva, da vsi operaterji mobilnih in stacionarnih omrežij za vsak klic v sili zagotovijo informacije o lokaciji. E112 za klice iz mobilnih omrežij je še posebno pomemben za sistem eCall. |

eCall | Vseevropski avtomobilski klic v sili. Klic v sili lahko sprožijo ročno potniki v vozilu ali pa se sproži samodejno zaradi aktivacije senzorjev v vozilu, ko pride do nesreče. Ko se klic sproži, naprava eCall v vozilu vzpostavi klic 112 s prenosom glasu in podatkov o nesreči neposredno najbližji telefonski centrali za javno varnost. |

EGEA | Strokovna skupina za dostop v sili (Expert Group on Emergency Access) |

ETSI | Inštitut za evropske telekomunikacijske standarde (European Telecommunication Standard Institute) |

EU | Evropska unija |

Eurobarometer | Raziskave, ki jih Evropska komisija izvaja za analizo mnenja evropskih državljanov. V raziskavi o sistemu eCall je sodelovalo 13 500 vprašanih iz vseh držav članic. |

OP6 | 6. okvirni program Evropske unije za raziskave in tehnološki razvoj |

IKT | Informacijske in komunikacijske tehnologije |

JAMA | Združenje japonskih proizvajalcev avtomobilov (Japan Automobile Manufacturers Association) |

KAMA | Združenje korejskih proizvajalcev avtomobilov (Korea Automobile Manufacturers Association) |

OMO | Operater mobilnega omrežja |

Memorandum | Memorandum o soglasju |

MSP | Minimalni sklop podatkov |

PSAP | Telefonska centrala za javno varnost (Public Safety Answering Point), odgovorna za sprejemanje klicev v sili. Lahko je javni organ ali zasebni ponudnik storitev, ki deluje pod nadzorom javnega organa. |

SIM | Modul za identifikacijo naročnika |

VoIP | Prenos govora prek internetnega protokola |

[1] COM(2001) 370 z dne 12.9.2001: Evropska prometna politika za leto 2010: Čas odločitve.

[2] COM(2003) 311 z dne 2.6.2003: Evropski akcijski program za varnost v cestnem prometu: Prepolovitev števila žrtev prometnih nesreč v Evropski uniji do leta 2010: Skupna odgovornost.

[3] COM(2003) 542 z dne 15.9.2003: Informacijske in komunikacijske tehnologije za varna in pametna vozila.

[4] COM(2005) 431 z dne 14.9.2005: Zagotovitev sistema za klic v sili (eCall) državljanom.

[5] COM(2006) 59 z dne 12.2.2006: O pobudi Inteligentni avtomobil: Ozaveščanje o IKT za pametnejša, varnejša in čistejša vozila.

[6] Raziskava Eurobarometer o pogledih državljanov na varnost v cestnem prometu in inteligentne sisteme za varnost vozil.

[7] Združenje ACEA je v pismu Komisiji sporočilo, da ne bo sprejelo dodatnih ukrepov, dokler se ne bodo države članice k temu jasno zavezale.

[8] http://europa.eu.int/information_society/activities/esafety/forum/ecall/index_en.htm.

[9] Podatki o nesreči, ki jih oprema v vozilu pošlje odzivnim središčem za klic v sili (telefonske centrale za javno varnost), vključno s podatki o točni lokaciji.

[10] Poročilo Evropskega parlamenta na lastno pobudo, ref. ozn. A6-0072/2006, poročevalec Gary Titley, www.europarl.europa.eu/registre/seance_pleniere/textes_deposes/rapports/2006/0072/P6_A(2006)0072_EN.doc.

[11] Strokovna skupina (sestavljena iz strokovnjakov za telekomunikacije in civilno zaščito) je bila ustanovljena v okviru Odbora za komunikacije, da bi obravnavala vprašanja v zvezi s številko 112 in nova vprašanja, ki so s tem povezana.

[12] Neformalna strokovna skupina (sestavljena iz strokovnjakov za telefonske centrale za javno varnost) obravnava in izmenjuje najboljše prakse v zvezi z vprašanji glede številke 112, pri čemer posebno pozornost namenja sistemu eCall.

[13] Študija je bila financirana iz OP6, trajala je 24 mesecev; www.eimpact.info.

[14] Posebni podporni ukrep za podporo dejavnosti foruma eSaftey, financiran iz OP6; www.esafetysupport.org.

[15] Delovna skupina za varstvo posameznikov pri obdelavi osebnih podatkov, ki je bila ustanovljena z Direktivo 95/46/ES.

[16] Podprojekt integriranega projekta „Globalni sistem za telematiko“, financiran iz OP6; www.gstproject.org.

[17] Za klice iz mobilnih omrežij.

[18] Za prenos informacij o lokaciji klicatelja v telefonsko centralo za javno varnost se uporabljata dva mehanizma:

„Push“: operater mobilnega omrežja pošlje v telefonsko centralo za javno varnost skupaj z govornim klicem tudi informacije o lokaciji klicatelja.

„Pull“: operater mobilnega omrežja pošlje informacije o lokaciji klicatelja na zahtevo telefonske centrale za javno varnost.

Za uveljavitev sistema eCall je potreben mehanizem „push“, ki ga je Komisija priporočila v Priporočilu Komisije C(2003) 2657 z dne 25.7.2003 o ravnanju s podatki v zvezi z ugotovitvijo kraja klicatelja v omrežjih elektronskega komuniciranja za storitve klicev v sili.

[19] Mehanizem „push“ deluje samo v nekaterih regijah.

[20] Glejte na primer finsko raziskavo AINO, www.aino.info.

[21] http://ec.europa.eu/dgs/energy_transport/galileo/index_en.htm.

[22] Identifikacijska številka vozila. Dostop je potreben za pridobitev informacij o vrsti vozila, ki so nujne za reševalne akcije.

[23] Naprava, ki omogoča ročno ali samodejno sprožitev klica eCall, s čimer se določi točna lokacija, telefonski centrali za javnost varnost pa se po dogovorjenem protokolu pošlje minimalni sklop podatkov skupaj z govorno komunikacijsko povezavo.

[24] Delovni dokument o varstvu podatkov in posledicah za zasebnost v okviru pobude eCall: http://ec.europa.eu/justice_home/fsj/privacy/docs/wpdocs/2006/wp125_en.pdf.

[25] COM(2006) 334 z dne 29.6.2006: Pregled regulativnega okvira EU za elektronska komunikacijska omrežja in storitve.

[26] Platforma, katere namen je uporabnike ozaveščati o inteligentnih sistemih za varnost vozil, se oblikuje na podlagi dela foruma eSafety.